Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ περί τροποποιήσεως του αυτονόμου δασμού του κοινού δασμολογίου που εφαρμόζεται στα σκόρδα (κωδικός ΣΟ 0703 20 00)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Στις 2 Μαΐου 2000, το Συμβούλιο εξουσιοδότησε την Επιτροπή να κοινοποιήσει στον ΠΟΕ ότι η Ευρωπαϊκή Κοινότητα είχε την πρόθεση να τροποποιήσει τον παγιωμένο δασμό που εφαρμόζεται στα σκόρδα τα οποία υπάγονται στη δασμολογική κλάση 0703 20 00 και ότι ήταν έτοιμη, στο πλαίσιο του άρθρου XXVIII της ΓΣΔΕ 1994, να ξεκινήσει διαπραγματεύσεις και διαβουλεύσεις με τα μέλη του ΠΟΕ.

2. Οι διαπραγματεύσεις μεταξύ της Ευρωπαϊκής Κοινότητας (ΕΚ) και της Δημοκρατίας της Αργεντινής, μοναδικού μέλους του ΠΟΕ που έχει συμφέρον ως κύριος προμηθευτής, ολοκληρώθηκαν με επιτυχία υπό τη μορφή ανταλλαγής επιστολών, η οποία εγκρίθηκε και εξ ονόματος της Κοινότητας με την απόφαση του Συμβουλίου της 28ης Μαΐου 2001. Η επίμαχη συμφωνία, που εφαρμόζεται από την 1η Ιουνίου 2001, κοινοποιήθηκε στο ΠΟΕ στις 18 Ιουνίου 2001.

3. Η ΕΚ κάνει δεκτό το άνοιγμα δασμολογικής ποσόστωσης για το σκόρδο, για ποσότητα ίση προς 38 370 τόνους, όπου ο δασμός που εφαρμόζεται εντός της ποσοστώσεως ανέρχεται σε 9,6%. Ο παγιωμένος δασμός που εφαρμόζεται εκτός της ποσοστώσεως καθορίζεται σε 1 200 EUR/τόνο + 9,6% επί της αξίας.

4. Ο αυτόνομος δασμός που εφαρμόζεται εκτός της ποσοστώσεως παραμένει πάντως όπως ορίστηκε, σε ποσοστό 12,0% επί της αξίας. Με βάση τις διατάξεις του κανονισμού (ΕΟΚ) αριθ. 2658/87 του Συμβουλίου σχετικά με τη δασμολογική και στατιστική ονοματολογία και το κοινό δασμολόγιο, όπως τροποποιήθηκε τελευταία με τον κανονισμό (ΕΚ) 1230/2001 της Επιτροπής της 21ης Ιουνίου 2001, οι αυτόνομοι δασμοί εφαρμόζονται όποτε είναι κατώτεροι των συμβατικών δασμών.

5. Προκειμένου να δοθεί η δυνατότητα στο νέο σύστημα εισαγωγής σκόρδων να λειτουργήσει πλήρως, είναι σκόπιμο να αυξηθεί ο αυτόνομος δασμός που ορίζεται στο κοινό δασμολόγιο (12%) κατά το ίδιο ειδικό ποσό (1 200 EUR/t) όπως εκείνο που προβλέπεται για το συμβατικό δασμό εκτός ποσοστώσεως, με ισχύ από 1ης Ιουνίου 2001.

6. Με την παρούσα πρόταση καλείται το Συμβούλιο να τροποποιήσει τον αυτόνομο δασμό του κοινού δασμολογίου που εφαρμόζεται στα σκόρδα.

2001/0219 (ACC)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ περί τροποποιήσεως του αυτονόμου δασμού του κοινού δασμολογίου που εφαρμόζεται στα σκόρδα (κωδικός ΣΟ 0703 20 00)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής [1],

[1] ΕΕ C της ..., σ. ...

Εκτιμώντας τα εξής:

(1) Η συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και της Δημοκρατίας της Αργεντινής, στο πλαίσιο του άρθρου XXVIII της Γενικής Συμφωνίας Δασμών και Εμπορίου (ΓΣΔΕ) του 1994, με σκοπό την τροποποίηση των παραχωρήσεων όσον αφορά το σκόρδο, όπως προβλέπονται στον πίνακα CXL που προσαρτάται στην ΓΣΔΕ, εγκρίθηκε εξ ονόματος της Κοινότητας με την απόφαση 2001/404/ΕΚ του Συμβουλίου της 28ης Μαΐου 2001 [2].

[2] ΕΕ L 142 της 29.5.2001, σ. 7.

(2) Κατά συνέπεια τροποποιήθηκαν, από την 1η Ιουνίου 2001, οι όροι εισαγωγής σκόρδων. Το νέο σύστημα υπάγει την εισαγωγή σκόρδου του κωδικού ΣΟ 0703 20 00, εκτός μιας ποσοστώσεως ΓΣΔΕ, σε δασμό συντιθέμενο από ποσοστό επί της αξίας, οριζόμενο σε 9,6 %, και σε ειδικό ποσό, οριζόμενο σε 1 200 ευρώ ανά τόνο καθαρού βάρους.

(3) Προκειμένου να δοθεί η δυνατότητα να λειτουργήσει πλήρως το σύστημα αυτό, είναι σκόπιμο να αυξηθεί ο αυτόνομος δασμός που ορίζεται στο κοινό δασμολόγιο κατά το ίδιο ειδικό ποσό όπως και ο συμβατικός δασμός εκτός ποσοστώσεως, με ισχύ από την 1η Ιουνίου 2001.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο αυτόνομος δασμός για το σκόρδο που υπάγεται στον κωδικό ΣΟ 0703 20 00 συντίθεται από ποσοστό επί της αξίας ίσο προς 12 % και από ειδικό ποσό ύψους 1 200 ευρώ ανά τόνο καθαρού βάρους.

Άρθρο 2

Ο παρών κανονισμός τίθεται σε ισχύ την 3η ημέρα μετά από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουνίου 2001.

Ο παρών κανονισμός είναι υποχρεωτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>